**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. március 14-ei** ülésére

Tárgy: Fitness épületszárny tűzjelző berendezése

**Tisztelt Képviselő-testület!**

2023. decemberi ülésen tárgyaltuk a vagyonkezelésünkben lévő Magyar Királyi Lovarda Műemlékegyüttes Fitness épületszárnyban található tűzjelző berendezés kérdését.

A tűzjelző berendezés üzemen kívül van, mert az épület beázik, a padlástérben található szigetelés elázott, a tűzjelzőt karbantartó Olsovszky Tibor jelezte, hogy a vezetékek folyamatosan víznek vannak kitéve, félő, hogy zárlatos lesz a rendszer és e miatt keletkezik tűz. A tűzjelző rendszert lekapcsolta. Ezzel egyidőben az átjelző központ, ami a tűzjelzést a Katasztrófavédelemhez továbbítja is lekapcsolásra került. A tűzjelző rendszer érzékelői rendszeresen adnak téves jelzést, több esetben pont a beázás volt ennek az oka. Jelzés esetén a Katasztrófavédelem kivonul, körbenézi az épületet és ha nem talál tüzet, tévesnek minősíti a jelzést és kiszámlázza a vonulás költségeit és iratbemutatásra hív fel minket.

A beázást főként az anyaghibás cserepek okozzák, mert felpattogzódott a felületük és így már átáznak. A tető a 2006-os felújításkor készült, azt a Magyar Nemzeti Vagyonkezelő Zrt. készíttette. Gyártói garancia érvényesítése, héjazatcsere tárgyában megkerestük őket, ez idáig válasz nem érkezett.

A képviselő-testület a 351/2023. (XII.14.) KVÖKt. határozatban tudomásul vette, hogy a tűzjelző berendezés üzemen kívül van. A Komárom-Esztergom Vármegyei Katasztrófavédelmi Igazgatóság tájékoztatását kérte a tűzjelző leállításáról és kérelmezte a szolgáltatás szüneteltetését a beázás megszűntetéséig, továbbá az épület beázásának megakadályozására megoldás keresésére és a tulajdonost képviselő Magyar Nemzeti Vagyonkezelő Zrt. felé történő jelzésre, várva a cserepek garanciális ügyének intézését – utasította a Kisbéri Közös Önkormányzati Hivatalt.

A határozatban foglaltakat végrehajtottuk.

A Katasztrófavédelem február 07-én tartott helyszínbejárást a Fitness épületszárnyban, ahol a felvett jegyzőkönyvben rögzítették, hogy a tűzjelző rendszer nem működik.

Február 21-én kelt határozatukban köteleztek minket arra, hogy a tűzjelző rendszert február 26-áig kapcsoljuk vissza, hivatkozva az Országos Tűzvédelmi Szabályzatról szóló 54/2014. (XII. 5.) BM rendelet 201. § (1) bekezdésben foglaltakra, mely szerint a beépített tűzjelző, a tűz- és hibaátjelző berendezést az építmény tulajdonosának állandóan üzemképes állapotban kell tartania, és üzemeltetnie kell. 251. § (1) „*Az üzemeltető köteles az üzemeltetői ellenőrzés, a karbantartás, az időszakos és a rendkívüli felülvizsgálat során megállapított hibák javításáról a hiba súlyosságától függő időn belül gondoskodni.*”

A rendszert jelenlegi állapotában Olsovszky Tibor továbbra sem javasolja egy esetleges rövidzárlat miatt bekapcsolni. Levélben jeleztük, hogy ilyen rövid idő alatt nem tudjuk a rendszert javíttattni, a beázást megszűntetni, határidőhosszabbítást kértünk. Új határidőt még nem kaptunk, de telefonon jelezték, hogy minél előbb helyre kell állítanunk a rendszert és kérik bemutatni, mit tettünk meg annak érdekében, hogy a rendszert minél előbb tudjuk indítani.

Olsovszky Tibor a padlástérben a tűzjelző rendszer újravezetékezésére az érzékelők beázásvédelmére a mellékelt bruttó 1.524.305,- Ft. összegű ajánlatot adta. A kivitelezést 2024. április 15-re tudja vállalni.

A bizottság további ajánlatok bekérését kérte, melyek mára beérkeztek:

Groove Light Kft. bruttó 2.086.356,- Ft.

LSF CORE Kft. bruttó 1.877.060,- Ft.

A javítás költségét a minden évben képzett amortizációs keret terhére tudjuk elvégeztetni.

Kisbér, 2024. március 08.

Spiegelhalter Ákos s.k. Pápai Mónika s.k.

elnök-helyettes referens

**Határozati javaslat:**

Kisbér Város Önkormányzat Képviselő-testülete

megrendeli a Consociator Kft-től az ajánlatában szereplő bruttó 1.24.305,- Ft. összegen az önkormányzat vagyonkezelésében lévő Magyar Királyi Lovarda Műemlékegyüttes Lovarda Fitness épületszárnyában található tűzjelző berendezés helyreállítását.

utasítja a Kisbéri Közös Önkormányzati Hivatalt a szerződés előkészítésére és felhatalmazza a város polgármesterét annak aláírására.

**Határidő:** azonnal

**Felelős:** Sinkovicz Zoltán polgármester

Dr. Pápai Tamás jegyző